《同橘叟江亭看雪兼柬陶庵默园》
清代·沈瑜庆

西山寒色侵窗棂，觑眼浩浩重关扃。并载耸肩冲冻出，尖叉冷峭谁当听。

旧题年月暗尘壁，劫后好事如晨星。昨者旌旆照原隰，珠襦玉匣藏神灵。

彤帷雨泪洒阳燠，光景似塞衔悲人。痛定伛偻拨灰话，过市对酌倾空瓶。

二客后至赴盛集，遥想宣劝杯无停。禁体号令严白战，主人拥被君当醒。

当时入地报分寸，关心丰歉烦明廷。梦寐恍惚那忍说，瑞应屏绝还讲经。

高寒天上试回望，玉戏切莫忘江亭。侔色揣称隔梅讯，故乡花事谈伶俜。

作者简介：沈瑜庆，字爱苍，号涛园，侯官人。光绪乙酉举人，官至贵州巡抚。谥敬裕。有《涛园集》。